मंगलवार की शाम मंडलायुक्त चंचल तिवारी की अध्यक्षता में बुद्धिस्ट कानक्लेव को लेकर बैठक हुई। इसमें क्षेत्रीय पर्यटन अधिकारी दिनेश कुमार ने बताया कि कानक्लेव का उद्घाटन 28 सितंबर को होगा। 29 को दुनिया भर से जुटे विद्वान तीन सत्रों में व्याख्यान देंगे जबकि 30 को दो सत्रों में व्याख्यान होगा। यहां से सभी मेहमान बौद्ध गया (बिहार) के लिए रवाना हो जाएंगे। वहां एक अक्टूबर को एक दिन का कानक्लेव आयोजित होगा। कानक्लेव के दौरान मूलगंध कुटी विहार के साथ-साथ चौखंडी स्तूप, सारनाथ संग्रहालय, धम्मेख स्तूप आदि की विशेष साफ-सफाई और सजावट की जाएगी। दिनेश कुमार ने बताया कि सड़कों के सुंदरीकरण के साथ ही घाटों एवं शहर के प्रमुख मंदिरों की भी साज-सजावट होगी और चौकसी भी रहेगी। कानक्लेव के दौरान आयोजन स्थल की सुरक्षा निजी सुरक्षा एजेंसियों के हवाले रहेगी। उन्होंने बताया कि कानक्लेव के दौरान पूरे शहर को निर्बाध विद्युत आपूर्ति मिलेगी। बैठक में सीडीओ भानु चंद्र गोस्वामी, नगर आयुक्त पीके पांडेय, वीडीए के सचिव सर्वज्ञ राम मिश्र, एसपी सिटी सहित तमाम विभागों के अधिकारी मौजूद थे।